KIRJALLINEN KYSYMYS P-1497/00 esittäjä(t): Mathieu Grosch (PPE-DE) komissiolle. EU:n ja Sveitsin välinen sopimus ja neljännen liikennevakuutusdirektiivin vaikutus siihen.



Virallinen lehti nro 072 E , 06/03/2001 s. 0066 - 0067



KIRJALLINEN KYSYMYS P-1497/00 esittäjä(t): Mathieu Grosch (PPE-DE) komissiolle (4. toukokuuta 2000) Aihe: EU:n ja Sveitsin välinen sopimus ja neljännen liikennevakuutusdirektiivin vaikutus siihen Seitsemässä alakohtaisessa sopimuksessa, jotka Euroopan unioni tekee Sveitsin kanssa, säännellään voimakkaasti liikennettä sekä henkilöiden vapaata liikkumista. Samalla hyväksytään pian kolmannessa käsittelyssä ehdotus Euroopan parlamentin ja neuvoston direktiiviksi moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja direktiivien 73/239/ETY(1) ja 92/49/ETY(2) muuttamisesta (neljäs liikennevakuutusdirektiivi). Neuvoston ja Euroopan parlamentin kompromissiehdotus laajentaa tämän direktiivin koskemaan niitä yhteisön ulkopuolisia maita, joiden kansallinen vakuutuselin on mukana vihreän kortin järjestelmässä. 1. Olisiko Euroopan komissio valmis ottamaan mukaan direktiivin lopullisen (tai tämänhetkisen) sisällön Sveitsin kanssa käytäviin neuvotteluihin, jotka koskevat seitsemän sopimuksen ulkopuolelle jääneitä kysymyksiä ja näin laajentamaan direktiivin vaikutusalaa myös Sveitsiin, jonka kansallinen liikennevakuutuselin on mukana vihreän kortin järjestelmässä? 2. Millainen direktiivin toteuttamismenettely Sveitsin kanssa muuten olisi? (1) EYVL L 228, 16.8.1973, s. 3. (2) EYVL L 228, 11.8.1992, s. 1. Frederik Bolkesteinin komission puolesta antama vastaus (16. kesäkuuta 2000) Komissio pani tyytyväisenä merkille, että 16. toukokuuta 2000 hyväksyttiin Euroopan parlamentin ja neuvoston direktiivi moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja direktiivien 73/239/ETY ja 88/357/ETY muuttamisesta (neljäs liikennevakuutusdirektiivi)(1). Direktiivin tarkoituksena on helpottaa vahingonkorvausvaatimusten tekemistä sellaisten henkilöiden kannalta, jotka ovat väliaikaisesti kotijäsenvaltionsa ulkopuolella oleskellessaan kärsineet vahinkoa, jonka aiheuttanut moottoriajoneuvo on rekisteröity muussa jäsenvaltiossa kuin siinä, jossa vahingonkärsijät asuvat. Direktiivillä pyritään täyttämään nykylainsäädännön puutteet ja luomaan nopea ja käytännöllinen keino, jonka avulla korvausvelvollinen vakuutusyhtiö saadaan ilman oikeuskäsittelyä maksamaan korvausta vahinkoa kärsineelle osapuolelle. Näin luodaan suoja autoilijoille, jotka joutuvat onnettomuuteen ulkomailla käydessään. Uusia säännöksiä sovelletaan paitsi jäsenvaltioissa sattuneisiin onnettomuuksiin myös sellaisiin onnettomuuksiin, joissa on osallisena kaksi yhteisön kansalaista ja jotka sattuvat jossakin yhteisön ulkopuolisessa vihreäkorttijärjestelmään kuuluvassa maassa, esimerkiksi Sveitsissä. Direktiivi julkaistaan piakkoin Euroopan yhteisöjen virallisessa lehdessä. Julkaisemisen jälkeen jäsenvaltioilla on kaksi vuotta aikaa saattaa direktiivi osaksi kansallisia lainsäädäntöjään. On syytä huomata, että yhteisön ja Sveitsin välinen vahinkovakuutussopimus koskee ainoastaan vahinkovakuutusyritysten sijoittautumisvapautta eikä siis liikennevakuutusta. Sopimuksessa määrätty sekakomitea voi kuitenkin tarpeen tullen tarkastella, voisiko Sveitsi soveltaa neljännen liikennevakuutusdirektiivin säännöksiä. (1) Ei vielä julkaistu.